SYNEX บวก 6% คาดกำไร Q2/58 โดดเด่น ลุ้นปันผลปีนี้ 5% โบรกฯแนะซื้อ
SYNEX บวก 6% คาดกำไร Q2/58 โตต่อเนื่อง ลุ้นปันผลระหว่างกาล โบรกแนะซื้อเป้าหมายใหม่ 5 บาท
26 มิ.ย. 2558

ผู้สื่อข่าวรายงานว่า ราคาหุ้น บริษัท ซินเน็ค (ประเทศไทย) จำกัด (มหาชน) หรือ SYNEX ณ เวลา 11.50 ราคาอยู่ที่ 4.60 บาท บวก 0.26 หรือ 5.99% มูลค่าซื้อขายที่ 147.96 ล้านบาท ราคาสูงสุดที่ 4.80 บาท ราคาต่ำสุดที่ 4.22 บาท ขณะที่ตลาดหุ้นไทยโดยรวมบวก 0.06%

 
บล.เคทีบี(ประเทศไทย) ระบุในบทวิเคราะห์ ( 26 มิ.ย.) SYNEX คงดำเนินกลยุทธ์ขยายฐานกลุ่มองค์กร และลูกค้าในต่างจังหวัด ประกอบกับการเพิ่มสัดส่วนการขายสินค้า High Margin ที่สูงขึ้น พร้อมคาดว่ากำไรสุทธิไตรมาส 2/58 ของ SYNEX ยังโดดเด่นที่ 85-90 ล้านบาท สูงกว่าไตรมาส 1/58 ที่มีกำไรสุทธิ 80 ล้านบาท
โดยคาดว่ารายได้ในไตรมาส 2/58 จะอยู่ราว 5 พันล้านบาท เนื่องจากความต้องการอุปกรณ์ไอทีที่เติบโตอย่างต่อเนื่อง ส่งผลให้กำไรครึ่งปีแรกของปี 58 จะอยู่ราว 165-170 ล้านบาท เกือบจะเท่ากำไรสุทธิรวมทั้งปี 57 ที่ 181 ล้านบาท
ทั้งนี้ คาดว่ากำไรสุทธิในไตรมาส 3/58 จะยังคงเติบโตต่อเนื่องทั้งจากไตรมาสก่อน และจากช่วงเดียวกันของปีก่อนตามปัจจัยฤดูกาล ที่ส่วนใหญ่จะมีความต้องการจากภาครัฐที่สูงขึ้น จึงปรับคาดการณ์กำไรสุทธิปี 58 ขึ้นจากเดิม 10% เป็น 320 ล้านบาท เพิ่มขึ้นถึง 77% จากปีก่อน
นอกจากนี้ บริษัทยังวางแผนนำ PRISM เข้าจดทะเบียนในต่างหุ้น MAI ภายใน 2 – 3 ปีข้างหน้า ฝ่ายวิจัยคงแนะนำ “ซื้อ” ราคาเป้าหมายปี 58 ที่ 5 บาท และคาดว่ามีโอกาสที่ SYNEX อาจกลับมาพิจารณาจ่ายเงินปันผลงวดครึ่งปีแรกของปีนี้ โดยคาดอัตราผลตอบแทนจากเงินปันผลในปี 2558 ราว 5% ต่อปี
 